ຖະແຫຼງການຮ່ວມມືລາວ-ຫວຽດນາມ.
1. ຕອບສະໜອງຕາມຄຳເຊີນຂອງ ສະຫາຍ ຫງວຽນຟູ່ຈ້ອງ, ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ແລະ ສະຫາຍ ເຈີນດ້າຍກວາງ, ປະທານປະເທດ ສາທາລະນະລັດ ສັງຄົມນິຍົມ ຫວຽດນາມ, ສະຫາຍ ບຸນຍັງ ວໍລະຈິດ, ເລຂາທິການໃຫຍ່ຄະນະບໍລິຫານງານສູນກາງພັກ
ປະຊາຊົນ ປະຕິວັດລາວ, ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ພ້ອມດ້ວຍຄະນະຜູ້ແທນຂັ້ນສູງພັກ, ລັດລາວ ໄດ້ຢ້ຽມຢາມສັນຖະວະໄມຕີຢ່າງເປັນທາງການ ສາທາລະນະລັດ ສັງຄົມນິຍົມ ຫວຽດນາມ ແຕ່ວັນທີ 25-27 ເມສາ 2016.
ໃນໄລຍະຢ້ຽມຢາມ, ເລຂາທິການໃຫຍ່, ປະທານປະເທດ ບຸນຍັງ ວໍລະຈິດ ໄດ້ພົບປະເຈລະຈາກັບເລຂາທິການໃຫຍ່ ຫງວຽນຟູ່ຈ້ອງ, ແລກປ່ຽນຄຳຄິດເຫັນກັບ ປະທານປະເທດ ເຈີນດ້າຍກວາງ; ນາຍົກລັດຖະມົນຕີຫງວຽນຊວນຟຸກ ແລະ ປະທານສະພາແຫ່ງຊາດ ຫງວຽນຖິກີມເງິນ; ຢ້ຽມຢາມ ພື້ນຖານເສດຖະກິດ ແລະ ວັດທະນາທຳຈຳນວນໜຶ່ງ ຢູ່ ນະຄອນຫລວງຮ່າໂນ້ຍ ແລະ ນະຄອນ ໂຮ່ຈີ່ມິນ.
ໃນການພົບປະເຈລະຈາ ແລະ ແລກປ່ຽນຄຳຄິດເຫັນໄດ້ດຳເນີນໄປພາຍໃຕ້ບັນຍາກາດທີ່ເຕັມໄປດ້ວຍໄມຕີຈິດມິດຕະພາບ, ຄວາມສາມັກຄີພິເສດ ແລະ ເຊື່ອໝັ້ນເຊິ່ງກັນ ແລະ ກັນ, ສອງຝ່າຍ ໄດ້ແຈ້ງໃຫ້ກັນຊາບກ່ຽວກັບສະພາບທີ່ພົ້ນເດັ່ນຂອງແຕ່ລະພັກ, ແຕ່ລະປະເທດ; ແລກປ່ຽນຄຳຄິດເຫັນຢ່າງເລິກເຊິ່ງກ່ຽວກັບແຜນນະໂຍບາຍ, ມາດຕະການເພື່ອສືບຕໍ່ຊຸກຍູ້ການພົວພັນມິດຕະພາບອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ລາວ-ຫວຽດນາມ ໃຫ້ນັບມື້ໄດ້ຮັບການເສີມຂະຫຍາຍເຂົ້າສູ່ລວງເລິກ ແລະ ມີປະສິດທິຜົນ; ພ້ອມກັນນັ້ນ, ກໍໄດ້ແລກປ່ຽນຄຳຄິດຄຳເຫັນຢ່າງກວ້າງຂວາງ ແລະ ເລິກເຊິ່ງກ່ຽວກັບບັນຫາພາກພື້ນ ແລະ ສາກົນ ທີ່ສອງຝ່າຍມີຄວາມສົນໃຈ.
2. ສອງຝ່າຍມີຄວາມເອກອ້າງທະນົງໃຈຕໍ່ບັນດາຜົນສຳເລັດອັນໃຫຍ່ຫລວງ, ມີຄວາມໝາຍປະຫວັດສາດຂອງແຕ່ລະພັກ, ແຕ່ລະປະເທດທີ່ຍາດມາໄດ້ໃນພາລະກິດປ່ຽນແປງໃໝ່, ສ້າງສາ ແລະ ປົກປັກຮັກສາປະເທດຊາດ, ມີຄວາມພາກພູມໃຈຕໍ່ຜົນສຳເລັດອັນຈົບງາມຂອງກອງປະຊຸມໃຫຍ່ ຄັ້ງທີ X ຂອງພັກ ປະຊາຊົນ ປະຕິວັດລາວ ແລະ ກອງປະຊຸມໃຫຍ່ຄັ້ງທີ່ XII ຂອງພັກກອມມູນິດ ຫວຽດນາມ ແລະ ຜົນການເລືອກຕັ້ງຜູ້ແທນສະພາແຫ່ງຊາດສະໄໝທີ VIII ຂອງ ສາທາລະນະລັດ ປະຊາທິປະໄຕ ປະຊາຊົນລາວ; ບັນດາການນຳຂອງ ລາວ ແລະ ຫວຽດນາມ ມີຄວາມເຊື່ອໝັ້ນຢ່າງໜັກແໜ້ນວ່າ ພາລະກິດການປະຕິວັດຂອງສອງພັກ ແລະ ປະຊາຊົນສອງຊາດ ກໍຄືສາຍພົວພັນຄວາມສາມັກຄີແບບພິເສດ ລາວ-ຫວຽດນາມ ຈະໄດ້ຮັບການພັດທະນາຢ່າງບໍ່ຢຸດຢັ້ງຂື້ນສູ່ລະດັບສູງໃໝ່.
ສະຫາຍ ເລຂາທິການໃຫຍ່ ຫງວຽນຟູ້ຈ້ອງ ແລະ ການນຳຂອງ ຫວຽດນາມ ອວຍພອນຢ່າງຈິງ ໃຈໃຫ້ພັກ, ລັດ ແລະ ປະຊາຊົນລາວ ອ້າຍນ້ອງຈົ່ງປະສົບຜົົນສຳເລັດໃນການຈັດຕັ້ງປະຕິບັດມະຕິຂອງກອງປະຊຸມໃຫຍ່ຄັ້ງທີ X ຂອງພັກ ປະຊາຊົນ ປະຕິວັດລາວ ຢ່າງມີໄຊ, ນໍາເອົາປະເທດ ລາວ ຫລຸດພົ້ນອອກຈາກສະຖານະພາບດ້ອຍພັດທະນາໃນ ປີ 2020, ສ້າງປະເທດລາວສັນຕິພາບ, ເອກະລາດ, ປະຊາທິປະໄຕ, ເອກະພາບ ແລະ ວັດທະນາຖາວອນ ສູ່ຈຸດໝາຍສັງຄົມນິຍົມ, ຍົກສູງຖານະບົດບາດຂອງລາວ ໃຫ້ນັບມື້ສູງເດັ່ນຂື້ນໃນເວທີພາກພື້ນ ແລະ ໃນໂລກ.
ສະຫາຍ ບຸນຍັງ ວໍລະຈິດ, ເລຂາທິການໃຫຍ່, ປະທານປະເທດ ແຫ່ງ ສປປລາວ ອວຍພອນຢ່າງຈິງໃຈໃຫ້ພັກ, ລັດ ແລະ ປະຊາຊົນຫວຽດນາມອ້າຍນ້ອງ ຈົ່ງປະສົບຜົົນສຳເລັດໃນການຈັດຕັ້ງ ປະຕິບັດມະຕິຂອງກອງປະຊຸມໃຫຍ່ຄັ້ງທີ XII ຂອງພັກກອມມູນິດຫວຽດນາມຢ່າງມີໄຊ, ນຳເອົາປະເທດຫວຽດນາມ ໃຫ້ກາຍເປັນປະເທດອຸດສະຫະກຳ ຕາມທິດທັນສະໄໝໂດຍພື້ນຖານໂດຍໄວ, ຍົກສູງຖາ ນະບົດບາດຂອງ ຫວຽດນາມ ນັບມື້ສູງເດັ່ນຂື້ນໃນເວທີພາກພື້ນ ແລະ ໃນໂລກ.
3. ສອງຝ່າຍ ສືບຕໍ່ຢືນຢັນວ່າ ສາຍພົວພັນມິດຕະພາບອັນເປັນມູນເຊື້ອ, ຄວາມສາມັກຄີພິເສດແລະ ການຮ່ວມມືຮອບດ້ານ ລາວ-ຫວຽດນາມ, ຫວຽດນາມ-ລາວ ໂດຍແມ່ນປະທານ ໂຮ່ຈີມີງ ຜູ້ຍິ່ງໃຫຍ່, ປະທານ ໄກສອນ ພົມວິຫານ ແລະ ປະທານ ສຸພານຸວົງ ທີ່ເຄົາລົບຮັກ ໄດ້ກໍ່ຕັ້ງຂຶ້ນ ແລະ ບັນດາການນຳຮຸ່ນຕ່າງໆຂອງສອງພັກ-ລັດ ແລະ ປະຊາຊົນສອງຊາດ ໄດ້ອອກເຫື່ອເທແຮງເພີ່ມພູນຄູນສ້າງ ໄດ້ກາຍມາເປັນມໍລະດົກອັນລໍ້າຄ່າລວມຂອງສອງພັກ, ສອງລັດ ແລະ ເປັນກົດເກນແຫ່ງການຄົງຕົວ ແລະ ຂະຫຍາຍຕົວຂອງພາລະກິດປະຕິວັດຂອງ ປະຊາຊົນ ແຕ່ລະປະເທດ, ເປັນສາຍພົວພັນທີ່ມີລັກສະນະເປັນຕາຍ ແລະ ເປັນແຫ່ລງກໍາລັງທີ່ສຳຄັນສຳລັບພາລະກິດປົກປັກຮັກສາ, ສ້າງສາ ແລະ ພັດທະນາຢູ່ແຕ່ລະປະເທດ, ປະກອບສ່ວນຢ່າງຕັ້ງໜ້າເຂົ້າໃນພາລະກິດສັນຕິພາບ, ສະເຖຍລະພາບ ແລະ ການພັດທະນາໃນພາກພື້ນ ແລະ ໃນໂລກ; ສອງຝ່າຍໝັ້ນໝາຍຈະພ້ອມກັນອອກແຮງເພີ່ມພູນຄູນສ້າງ, ເສີມຂະຫຍາຍ ແລະ ຖ່າຍທອດສາຍພົວພັນສາມັກຄີພິເສດດັ່ງກ່າວໃຫ້ແກ່ຄົນຮຸ່ນຫລັງສືບຕໍ່ໄປ.
ສອງຝ່າຍເຫັນດີ ເປັນເອກະພາບກັນຊຸກຍູ້ການພົວພັນຮ່ວມມືຮອບດ້ານ ລາວ-ຫວຽດນາມ, ຫວຽດນາມ-ລາວ ບົນພື້ນຖານເສີມຂະຫຍາຍຈິດໃຈແຫ່ງຄວາມເປັນ ເອກະລາດ, ເປັນເຈົ້າຕົນເອງ, ຮ່ວມມືແບບສະເໝີພາບ ແລະ ຕ່າງຝ່າຍຕ່າງມີຜົນປະໂຫຍດ, ປະສົມປະສານ ລະຫວ່າງ ລັກສະນະ ພິເສດຂອງການພົວພັນ ລາວ - ຫວຽດນາມ ກັບປະເພນີຂອງສາກົນຢ່າງສົມເຫດສົມຜົນ, ໃຫ້ບູລິມະສິດເຊິ່ງກັນ ແລະ ກັນ, ຊ່ວຍໜູນ ແລະ ສ້າງເງື່ອນໄຂສະດວກໃຫ້ແກ່ກັນ ແລະ ກັນ ເພື່ອຄວາມວັດ ທະນາຖາວອນຂອງແຕ່ລະປະເທດ, ເພື່ອສັນຕິພາບ, ສະເຖຍລະພາບ, ການຮ່ວມມື ແລະ ການພັດ ທະນາຢູ່ໃນອາຊີຕາເວັນອອກສ່ຽງໃຕ້ ແລະ ໃນໂລກ.
4. ສອງຝ່າຍເຫັນດີເປັນເອກະພາບເພີ່ມທະວີບັນດາການພົບປະ, ຢ້ຽມຢາມໄປມາຫາສູ່ກັນເປັນປະຈຳ ແລະ ດ້ວຍຫລາຍຮູບການລະຫ່ວາງການນຳຂັ້ນສູງຂອງສອງພັກ, ສອງປະເທດ; ເປີດກ້ວາງການພົວພັນຮ່ວມມື, ຊ່ວຍເຫລືອເຊິ່ງກັນ ແລະ ກັນ ລະຫວ່າງບັນດາຄະນະຂອງພັກ, ບັນດາກະຊວງ, ຂະແໜງການ, ອົງການຈັດຕັ້ງ ແລະ ກຳມາທິການຂອງສະພາແຫ່ງຊາດ, ແນວໂຮມ, ອົງການຈັດຕັ້ງມະຫາຊົນ ແລະ ບັນດາທ້ອງຖິ່ນຂອງສອງປະເທດ; ລົງເລິກການແລກປ່ຽນບົດຮຽນດ້ານທິດສະດີ-ພຶດຕິກຳ, ຊ່ວຍໜູນເຊິ່ງກັນ ແລະ ກັນໃນວຽກງານກໍ່ສ້າງພັກ, ຄຸ້ມຄອງລັດ ແລະ ພັດທະນາປະເທດຊາດ; ຖືສຳຄັນການກໍ່ສ້າງ, ບໍາລຸງສ້າງພະນັກງານການນຳ ແລະ ພະນັກງານຄຸ້ມຄອງ; ຍູ້ແຮງການໂຄສະນາ ແລະສຶກສາອົບຮົມໃຫ້ແກ່ບັນດາພະນັກງານ, ສະມາຊິກພັກ ແລະ ບັນດາຊັ້ນຄົນ ໂດຍສະເພາແມ່ນຄົນຮຸ້ນໜຸ່ມຂອງສອງປະເທດກ່ຽວກັບມູນເຊື້ອສາຍພົວພັນພິເສດ ລະຫວ່າງ ລາວ-ຫວຽດນາມ; ປະສານສົມ ທົບກັນເປັນຢ່າງດີໃນການຈັດຕັ້ງບັນດາກິດຈະກຳເພື່ອສະເຫລີມສະຫລອງວັນສ້າງຕັ້ງສາຍພົວພັນການທູດ ຄົບຮອບ 55 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 40 ປີ ໃນ ປີ 2017; ປະສານສົມທົບກັນສ້າງບັນດາໂຄງການ ແລະ ປັບປຸງບູລະນະບັນດາເຂດອະນຸສອນສະຖານທາງດ້ານປະຫວັດສາດກ່ຽວກັບສາຍພົວພັນ ລາວ-ຫວຽດນາມ ຢູ່ແຕ່ລະປະເທດ.
5. ສອງຝ່າຍເຫັນດີເປັນເອກະພາບເປີດກ້ວາງ ແລະ ຍົກສູງປະສິດທິຜົນຂອງການຮ່ວມມືທາງດ້ານເສດຖະກິດ, ວັດທະນະທຳ, ວິທະຍາສາດ-ເຕັກນິກ.... ບົນພື້ນຖານການເສີມຂະຫຍາຍຄວາມອາດສາມາດ ແລະ ທ່າແຮງບົ່ມຊ້ອນຂອງແຕ່ລະປະເທດຢ່າງເຕັມສ່ວນ; ຊຸກຍູ້ຢ່າງແຂງແຮງການຈັດຕັ້ງຜັນຂະຫຍາຍບັນດາສັນຍາ ແລະ ຂໍ້ຕົກລົງຮ່ວມມືລະຫວ່າງສອງລັດຖະບານຢ່າງມີປະສິດທິຜົນ, ໂດຍເນັ້ນໃສ່ ການປະຕິບັດບັນດາໂຄງການລົງທຶນຂອງ ຫວຽດນາມ ຢູ່ລາວ ໃຫ້ຮັບປະກັນຕາມກຳນົດເວລາ ແລະ ມີຄຸນນະພາບ; ເພີ່ມທະວີການເຊື່ອມຈອດພື້ນຖານເສດຖະກິດຂອງສອງປະເທດ, ພື້ນຖານໂຄງລ່າງ ທາງດ້ານຄົມມະນາຄົມ ແລະ ພະລັງງານ; ປັບປຸງ ແລະ ປ່ຽນແປງໃໝ່ຢ່າງຕັ້ງໜ້າການເຄື່ອນໄຫວຂອງຄະນະກຳມະການຮ່ວມຂອງລັດຖະບານຂອງສອງປະເທດກ່ຽວກັບການຮ່ວມມືສອງຝ່າຍ; ສືບຕໍ່ເປີດກ້ວາງ ແລະ ຍົກສູງຄຸນນະພາບການຮ່ວມມືໃນຂົງເຂດການສຶກສາ, ບໍາລຸງສ້າງ ແລະ ພັດທະນາແຫລ່ງ ຊັບພະຍາກອນມະນຸດ; ໂດຍສະເພາະແມ່ນການກໍ່ສ້າງຊັບພະຍາກອນມະນຸດທີ່ມີຄຸນນະພາບສູງ, ສືບຕໍ່ສ້າງເງື່ອນໄຂສະດວກໃຫ້ແກ່ ປະຊາຊົນ ຂອງກັນ ແລະ ກັນ ໃນການດຳລົງຊີວິດ, ທຳມາຫາກິນ ແລະ ສຶກສາຮໍ່າຮຽນຢູ່ແຕ່ລະປະເທດ ໂດຍສອດຄ່ອງກັບລະບຽບກົດໝາຍຂອງແຕ່ລະປະເທດ; ຈັດຕັ້ງປະຕິບັດສັນຍາກ່ຽວກັບແຮງງານຢ່າງມີປະສິດທິຜົນ; ປະສານສົມທົບຢ່າງແໜ້ນແຟ້ນໃນການຄຸ້ມຄອງພົນລະເມືອງຂອງກັນ ແລະ ກັນ ຢູ່ແຕ່ລະປະເທດ.
6. ສອງຝ່າຍເຫັນດີເປັນເອກະພາບກັນສືບຕໍ່ເພີ່ມທະວີການຮ່ວມມື ໃນຂົງເຂດປ້ອງກັນຊາດ, ປ້ອງກັນຄວາມສະຫງົບ, ຮັບປະກັນສະເຖຍລະພາບທາງການເມືອງ, ຄວາມເປັນລະບຽບຮຽບຮ້ອຍທາງດ້ານສັງຄົມຢູ່ແຕ່ລະປະເທດ; ສ້າງເສັ້ນຊາຍແດນ ລາວ-ຫວຽດນາມ, ຫວຽດນາມ-ລາວ ໃຫ້ມີສັນຕິພາບ, ສະເຖຍລະພາບ, ການຮ່ວມມື ແລະ ພັດທະນາແບບຢືນຍົງ, ປະສານສົມທົບກັນຢ່າງແໜ້ນແຟ້ນໃນການຕ້ານ, ສະກັດກັ້ນ ແລະ ຕໍ່ສູ້ກັບບັນດາອາສະຍາກຳຂ້າມຊາດຢ່າງມີປະສິດທິຜົນ; ສືບຕໍ່ອອກແຮງປະສານສົມທົບໃນການຊອກຄົ້ນຫາ ແລະ ຈັດສົ່ງອັດຖິຂອງທະຫານອາສາສະໝັກ ແລະ ຊ່ຽວຊານ ຫວຽດນາມ ທີ່ເສຍຊີວິດໃນປາງສົງຄາມຢູ່ ລາວ ກັບຄືນປະເທດ, ປະສານສົມທົບກັນປັບປຸງບັນດາເອກກະສານນິຕິກຳໃຫ້ສົມບູນ ແລະ ຈັດຕັ້ງຜັນຂະຫຍາຍອານຸສັນຍາ ກ່ຽວກັບເສັ້ນຊາຍແດນ ແລະ ປັກຫລັກໝາຍຊາຍແດນ ແລະ ສັນຍາວ່າດ້ວຍລະບຽບການຄຸ້ມຄອງເສັ້ນຊາຍແດນ ແລະ ດ່ານຊາຍແດນທີ່ເຊັນກັນ ໃນວັນທີ 16/3/2016 ໃຫ້ມີປະສິດທິຜົນ.
7. ສອງຝ່າຍໄດ້ແລກປ່ຽນຄຳຄິດເຫັນຢ່າງເລິກເຊີ່ງ ແລະ ເປັນເອກະພາບກັນກ່ຽວກັບບັນດາບັນ ຫາພາກພື້ນ ແລະ ສາກົນທີ່ຕ່າງຝ່າຍໃຫ້ຄວາມສົນໃຈ; ຢືນຢັນສືບຕໍ່ປະສານສົມທົບກັນຢ່າງແໜ້ນແຟ້ນໃນເວທີພາກພື້ນ ແລະ ສາກົນ ເປັນຕົ້ນແມ່ນໃນອົງການສະຫະປະຊາຊາດ, ອາຊຽນ ແລະ ບັນດາກົນໄກການຮ່ວມມືອະນຸພາກພື້ນ; ປະກອບສ່ວນເຂົ້າໃນການສ້າງປະຊາຄົມອາຊຽນ ໃຫ້ມີຄວາມເຂັ້ມແຂງ; ເພີ່ມທະວີຄວາມສາມັກຄີ ແລະ ເສີມຂະຫຍາຍບົດບາດຄວາມເປັນແກນກາງຂອງອາຊຽນ. ຫວຽດນາມ ໃຫ້ການສະໜັບສະໜູນຢ່າງຕັ້ງໜ້າ ແລະ ຮອບດ້ານຕໍ່ການເປັນປະທານອາຊຽນຂອງລາວ.
ສອງຝ່າຍຊົມເຊີຍຜົນສຳເລັດຂອງກອງປະຊຸມສຸດຍອດກ່ຽວກັບການຮ່ວມມື ລ້ານຊ້າງ-ແມ່ນໍ້າ ຂອງ ຄັ້ງທຳອິດ; ບົນພື້ນຖານສືບຕໍ່ປະຕິບັດຂໍ້ຕົກລົງຂອງສອງປະເທດ, ສອງຝ່າຍເຫັນດີເພີ່ມທະວີການປະສານສົມທົບກັນຢ່າງແໜ້ນແຟ້ນນຳກັນກັບບັນດາປະເທດ ແລະ ບັນດາອົງການທີ່ກ່ຽວຂ້ອງໃນການຄຸ້ມຄອງ, ນໍາໃຊ້ແມ່ນໍ້າຂອງຢ່າງມີປະສິດທິຜົນ ແລະ ຍືນຍົງ; ພ້ອມກັບ ກຳປູເຈຍ ຊຸກຍູ້ການຈັດຕັ້ງປະຕິບັດບັນດາໂຄງການຮ່ວມມືໃນເຂດສາມຫລ່ຽມພັດທະນາ ກໍາປູເຈຍ-ລາວ-ຫວຽດນາມ ຢ່າງມີປະສິດທິຜົນ.
ສອງຝ່າຍເນັ້ນໜັກເຖິງຄວາມສຳຄັນຂອງການປົກປັກຮັກສາສັນຕິພາບ, ສະເຖຍລະພາບ, ຄວາມສະຫງົບປອດໄພຢູ່ ທະເລຈີນໃຕ້ (ຫວຽນາມເອີ້ນວ່າ ທະເລຕາເວັນອອກ); ເປັນເອກພາບກັນຊຸກຍູ້ການແກ້ໄຂບັນຫາຂໍ້ຂັດແຍ່ງ ໃນທະເລຈີນໃຕ້ ໂດຍສັນຕິວິທີ, ບົນພື້ນຖານກົດໝາຍສາກົນ; ຮ່ວມກັບຝ່າຍຕ່າງໆປະຕິບັດຖະແຫລງການກ່ຽວກັບການປະພຶດຂອງບັນດາຝ່າຍທີ່ກ່ຽວຂ້ອງຢູ່ ທະເລຈີນໃຕ້ (DOC) ຢ່າງຄົບຖ້ວນ ແລະ ມີປະສິດທິຜົນ ແລະ ກ້າວໄປສູ່ການບັນລຸຫລັກການກ່ຽວກັບການປະພຶດຂອງບັນດາຝ່າຍທີ່ກ່ຽວຂ້ອງໃນທະເລຈີນໃຕ້ (COC) ແນໃສ່ການປົກປັກຮັກສາສັນຕິພາບ, ສະເຖຍລະພາບ, ການຮ່ວມມື ແລະ ການພັດທະນາຢູ່ໃນພາກພື້ນ ແລະ ໃນໂລກ.
8. ສອງຝ່າຍຕີລາຄາສູງຕໍ່ຜົນສຳເລັດອັນຈົບງາມ ແລະ ມີຄວາມໝາຍຢ່າງເລິກເຊິ່ງຂອງການ ຢ້ຽມຢາມສັນຖະວະໄມຕີ ສສ ຫວຽດນາມຢ່າງເປັນທາງການ ຂອງ ສະຫາຍ ບຸນຍັງ ວໍລະຈິດ,ເລຂາທິການໃຫຍ່ຄະນະບໍລິຫານງານສູນກາງພັກ ປະຊາຊົນ ປະຕິວັດລາວ, ປະທານປະເທດແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເຊິ່ງເປັນການປະກອບສ່ວນອັນສຳຄັນເຂົ້າໃນການ ເຮັດໃຫ້ສາຍພົວພັນມິດຕະພາບອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ, ຫວຽດນາມ-ລາວ ໃຫ້ນັບມື້ນັບໄດ້ຮັບການເສີມຂະຫຍາຍເຂົ້າສູ່ລວງເລິກ, ແທດຕົວຈິງ ແລະ ມີປະສິດທິຜົນ, ຕອບສະໜອງຕາມຄວາມມຸ່ງມາດປາດຖະໜາຂອງ ປະຊາຊົນສອງປະເທດ, ເພື່ອສັນຕິພາບ, ສະເຖຍລະພາບ, ການຮ່ວມມື ແລະ ການພັດທະນາໃນພາກພື້ນ ແລະ ໃນໂລກ.
ສະຫາຍ ບຸນຍັງ ວໍລະຈິດ, ເລຂາທິການໃຫຍ່ຄະນະບໍລິຫານງານສູນກາງພັກ ປະຊາຊົນປະຕິວັດລາວ, ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ໄດ້ສະແດງຄວາມຂອບອົກຂອບໃຈຢ່າງຈິງໃຈຕໍ່ພັກ, ລັດ ແລະ ປະຊາຊົນ ຫວຽດນາມ, ສະແດງຄວາມຂອບໃຈເລຂາທິການໃຫຍ່ ຫງວຽນຟູ່ຈ້ອງ, ປະທານປະເທດ ເຈີ່ນດ່າຍກວາງ ແລະ ບັນດາການນໍາຂັ້ນສູງຂອງ ຫວຽດນາມ ທີ່ໄດ້ໃຫ້ການຕ້ອນຮັບຢ່າງສົມກຽດ ແລະ ເຕັມໄປດ້ວຍຄວາມຮັກແພງຖານສະຫາຍອ້າຍນ້ອງ, ເຊິ່ງ ສະແດງເຖິງຄວາມມີຊີວິດຊີວາແຫ່ງສາຍພົວພັນທີ່ສະໜິດແໜ້ນ, ບໍລິສຸດພຸດຜ່ອງ ແລະ ເຫລື້ອມໃສ ລະຫວ່າງ ສອງພັກ, ສອງລັດ ແລະ ປະຊາຊົນ ສອງຊາດ ລາວ-ຫວຽດນາມ.
ສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກ ປະຊາຊົນ ປະຕິວັດລາວ, ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນ ລາວ ໄດ້ເຊື້ອເຊີນ ເລຂາທິການໃຫຍ່ ຫງວຽນຟູ່ຈ້ອງ ພ້ອມດວ້ຍພັນລະຍາ ແລະ ປະທານປະເທດ ເຈີນດ່າຍກວາງ ພ້ອມ ດ້ວຍພັນລະຍາ ແລະ ເຊື້ອເຊີນບັນດາສະຫາຍການນຳຂັ້ນສູງຂອງພັກ, ລັດຫວຽດນາມ ໄປຢ້ຽມຢາມສັນຖະວະໄມຕີ ສາທາລະນະລັດ ປະຊາທິປະໄຕ ປະຊາຊົນລາວ ຢ່າງເປັນທາງການ. ເລຂາທິການໃຫຍ່ ຫງວຽນຟູ່ຈ້ອງ ແລະ ປະທານປະເທດ ເຈີນດ່າຍກວາງ ແລະ ບັນດາການນຳຂັ້ນສູງຂອງ ຫວຽດນາມ ໄດ້ສະແດງຄວາມຂອບໃຈຢ່າງຈິງໃຈ ແລະ ຕອບຮັບຄຳເຊີນດ້ວຍຄວາມຍິນດີ, ວັນເວລາຂອງການຢ້ຽມຢາມຈະແຈ້ງຜ່ານທາງການທູດ.
ແຈ້ງໄຟໄໝ້ : 1190
ຕຳຫຼວດ : 1191
ລົດໂຮງໝໍ : 1195
ໄຟຟ້າ : 1199
ນ້ຳປະປາ : 1169
ໜ່ວຍກູ້ໄພ : 1624